Swallows al swaeltjie wat somer maak vir GrensSwallows was Saterdag die enigste swaeltjie wat ŉ bietjie somer vir Grens in die Oos-Kaapse Super 12-reeks kon maak. Die klub van Mdantsane het sy wedstryd 34-7 gewen – al was dit teen Cambridge van Oos-Londen, `n span van dieselfde bond. Swallows, ŉ klub wat sy geskiedenis langer as ŉ eeu terugvoer, het met die intrapslag vanjaar van hom laat kennis neem toe hy die heersende kampioen, Gardens van Uitenhage, 16-12 met die kous oor die kop huis toe gestuur het. Die Oostelike Provinsie-spanne Progress (Uitenhage) en Spring Rose (New Brighton) is steeds onoorwonne. Progress het Oos-Londen Polisie, die enigste Goue Bekerklub in die reeks, 18-12 geklop; en Spring Rose het met presies dieselfde telling teen Breakers (Queenstown) gewen. Despatch het sy eerste wedstryd vanjaar in die reeks gewen deur Buffaloes (Oos-Londen) 36-26 te troef.